**Karoliina Kesti** (14. syyskuuta 1995 Tampere – 31. heinäkuuta 2011 Tampere) katosi kotimatkallaan Tampereella heinäkuun 2011 lopulla. Tapaus keräsi runsaasti huomiota tiedotusvälineissä. Poliisi tutki 15-vuotiaan Kestin katoamista aluksi kadonneen henkilön etsintänä, mutta käynnisti 22. elokuuta tapon esitutkinnan. Hänet löydettiin 7. syyskuuta Likolammi-nimisestä lammesta Tampereella. Ruumiinavauksen perusteella Kestin kuolinsyy oli yksiselitteisesti hukkuminen. Poliisi sai tapauksen tutkinnan päätökseen helmikuussa 2012, ja tutkinnassa kävi ilmi, että tapaukseen ei liity rikosta.

Tapahtumien kulku
-----------------

### Katoaminen

Karoliina Kesti vietti iltaa kolmen tuntemansa pojan kanssa Tampereen Villilässä lauantain ja sunnuntain välisenä yönä 30.–31. heinäkuuta 2011. 16- ja 17-vuotiaiden poikien mukaan joukko nautti alkoholia. Kesti lähti aamuyöllä ajamaan skootterilla kohti Lentävänniemessä sijaitsevaa kotiaan. Myöhemmin samana yönä lehdenjakaja löysi Kestin kaatuneen skootterin erään talon pihasta. Kestin vanhemmat tekivät samana päivänä poliisille katoamisilmoituksen. Poliisi oletti aluksi, että Kesti oli eksynyt oudolla seudulla, suistunut mutkassa tieltä ja lähtenyt harhailemaan. Skootterin löytöpaikalta on Likolammin rantaan alle sata metriä.

### Etsintä

Skootterin säilytyslaukusta löytyi Kestin käsilaukku ja avaimet, mutta hänen matkapuhelintaan ei tuolloin löydetty. Ensimmäisessä poliisin puhuttelussa Kestin ystävät kertoivat, että yksi heistä ajoi Kestin kanssa skootterilla alkumatkan. Pian selvisi, että Kesti olikin lähtenyt matkaan yksin. Poikia ei rangaistu valehtelemisesta, koska tuossa vaiheessa heitä oli vain puhutettu. Tutkinnanjohtajan mukaan kyse ei ollut virallisesta kuulustelusta.

Poliisi tiedotti 21. elokuuta, että silminnäkijän mukaan Nokiantien linja-autopysäkillä oli ollut henkilöauto pysähtyneenä Kestin katoamisyönä. Autossa oli ollut kuljettaja ja auton edessä kaksi miestä ja skootteri, jonka päällä oli tyttö. Epäilyt kohdistuivat miehiin. Poliisi piti varteenotettavana, että skootterin päällä olisi istunut Kesti. Linja-autopysäkin lähistöllä aloitettiin vapaaehtoisen pelastuspalvelun avustuksella maastoetsinnät. 22. elokuuta poliisi tiedotti tutkivansa tappoa. Maastoetsintä keskeytettiin keskiviikkona 24. elokuuta. Myöhemmin ilmeni, että autohavainto ei liittynyt ajallisesti Kestin katoamiseen.

Heti aluksi poliisi etsi Kestiä Likolammenkadun läheisestä metsiköstä. Poliisi pyysi rajavartiolaitokselta apua vesialueiden etsintään. Suomenlahden merivartiostolla oli vedenalaiseen etsintään sopivaa kalustoa ja sukeltajia sekä poliisikoiria. Sukeltajat löysivät Likolammista 26. elokuuta ruskean tenniskengän. Kun jalkinetta näytettiin Kestin seurassa katoamisiltana olleille pojille ja Karoliinan omaisille, he eivät tuolloin tunnistaneet sitä. Kun Kesti myöhemmin löydettiin lammesta, hänellä oli jalassaan ruskean tenniskenkäparin toinen kenkä. Kenkää ei ollut näytetty Kestin isosiskolle, joka sanoi *Kadonneet Suomi* -tv-ohjelmassa vuonna 2022, että hän olisi pystynyt tunnistamaan sen.

Seuraava suuri maastoetsintä alkoi sunnuntaina 4. syyskuuta, jolloin etsintäalueina olivat Tesomajärven ympäristö ja Myllypuron alue. Etsinnät laajenivat myös Pyhäjärven ja Vihnusjärven ympäristöihin.

### Löytyminen

Likolammi
7. syyskuuta paikallinen asukas teki ilmoituksen Likolammissa kelluvasta ruumiista. Myöhemmin poliisi vahvisti ruumiin olevan Karoliina Kesti. Ruumiista ei löytynyt ulkoisia väkivallan merkkejä ja poliisin mukaan rikoksen mahdollisuus oli erittäin pieni. Tutkinnanjohtajan mukaan mikään ei myöskään viitannut Kestin itsetuhoisuuteen. Ranta on höttöinen ja siinä on vaikea liikkua tai päästä ylös. Kesti oli lampeen jouduttuaan hukkunut ja uponnut mutapohjaisen lammen pohjamutiin. Huonojen etsintäolosuhteiden vuoksi ruumista ei löydetty lammesta heti. Näkyvyys pohjaltaan pehmeässä ja liejuisessa Likolammissa on huono. Lisäksi kylmävetisen lammen veden alhainen lämpötila oli syy siihen, miksi ruumis ei noussut pintaan aiemmin. Kestin matkapuhelin löytyi 16. syyskuuta 2011 Likolammin rannasta.

Poliisi sai tapauksen tutkinnan päätökseen helmikuussa 2012 ja tutkinnassa kävi ilmi, että asiaan ei liity rikosta. Kuolemansyyksi varmistui hukkuminen ja että Kesti hukkui juuri Likolammiin. Varmuudella ei ole tietoa, miksi tai miten Kesti päätyi skootterinsa luota Likolampeen. Kuitenkaan ei ollut viitteitä siitä, että joku ulkopuolinen olisi ollut osallisena hukkumiseen.

Julkisuus
---------

Katoamistapaus oli viikkojen ajan paljon esillä mediassa. Kestin katoaminen herätti julkisuudessa runsaasti keskustelua, joka ei ollut aina Karoliinan omaisia kunnioittavaa. Vapaaehtoiset auttoivat etsinnässä ja Vapaaehtoisen pelastuspalvelun kursseille osallistui runsaasti ihmisiä. Yhteisöpalvelu Facebookiin perustetut katoamiseen liittyvät ryhmät saivat tuhansia jäseniä.

Kaksi yksityistä rakennusalan liikettä lupasivat *Aamulehden* välityksellä ratkaisevan vihjeen antajalle palkkion: toinen 10 000 euroa ja toinen tuhat euroa. *Alibi*-lehti lupasi maksaa 12 000 euron palkkion ratkaisevasta vihjeestä. Poliisi ilmoitti suhtautuvansa palkkioihin periaatteessa myönteisesti, mutta ei halunnut osallistua niiden jakamiseen. Kestin löydyttyä rakennusliikkeet eivät maksaneet palkkiota, koska kuolemaan ei liittynyt rikosta. *Alibi* kieltäytyi maksamasta, koska vihje ei tullut lehden kautta.

Poliisia arvosteltiin, koska rikostutkinta aloitettiin vasta kolme viikkoa katoamisen jälkeen. Sisäministeri Päivi Räsänen kertoi poliisin toimineen asiallisesti.

Helsingin yliopiston mediatutkija Kaarina Nikusen mukaan tiedotusvälineiden toiminta tuli kyseenalaistaa Kestin tapauksessa. Hänen mielestään uutisointia olisi pitänyt hillitä, mutta toisaalta viestimet auttoivat poliisia etsinnöissä. Suomen psykologiliiton puheenjohtajan Tuomo Tikkasen mukaan Kestin katoaminen kiinnosti, koska se oli inhimillinen kauhukuva siitä, miten lapselle tapahtuu jotain pahaa. Rikosuutisoinnista väitöskirjansa tehneen Mirka Smolej'n mukaan media seuraa usein ylimitoitetusti tapauksia joissa kadonnut on nuori, vaalea ja kaunis tyttö verrattuna arkisempiin tapauksiin joissa on kadonnut vaikkapa täysi-ikäinen mies. Viestinnän tutkimuksessa ilmiöön viitataan nimellä kadonneen valkoisen naisen syndrooma. Karoliina Kestin tapauksessa nostetta lisäsi myös se, että tapaus kosketti monia ja etsintöihin osallistui runsaasti paikallisia.

Kestin muistoksi järjestettiin rukous- ja muistohetki Lielahden kirkossa Tampereella 8. syyskuuta. Ihmiset veivät Kestin löytöpaikalle kymmenkunta muistokynttilää. Kestin äiti kiitti *Aamulehdessä* tytärtään etsineitä vapaaehtoisia, joita oli useita satoja.

Katoamistapausta käsiteltiin vuonna 2022 Discoveryn *Kadonneet Suomi* -ohjelmassa.

Lähteet
-------

1. 1 2 3  Rakas lapsemme ja sisaremme Karoliina Kukka Maaria Kesti.  *Aamulehti*, 8.10.2011, s. A06. Skannaus. Viitattu 24.1.2012.
2. 1 2 3 4  Likolammesta löytynyt vainaja on Karoliina Kesti *Poliisi*.  8.9.2011.  Arkistoitu 19.11.2011. Viitattu 8.9.2011.
3. 1 2 3 4  Karoliina Kestin tutkinta päätökseen; katoamiseen ei liity rikosta *poliisi.fi*.  22.2.2012. Viitattu 22.2.2012.
4. ↑  Tampereella kadonneen Karoliina Kestin tutkinnasta *Poliisi*.  3.8.2011. Viitattu 23.8.2011.
5. ↑  Poliisi tutkii Karoliinan katoamista tappona *MTV3 uutiset*.  22.8.2011. Viitattu 25.8.2011.
6. ↑  Seiska: Karoliinan ja poikien piti poistua suunniteltua nopeammin Villilän asunnolta *Aamulehti*.  1.9.2011. Viitattu 8.10.2011. [vanhentunut linkki]
7. ↑  Poliisi uskoo: Karoliina kolaroi skootterilla ja lähti kävelemään maastoon *Aamulehti*.  Arkistoitu 30.11.2011. Viitattu 11.8.2011.
8. 1 2  Karoliina pyysi viimeisessä puhelussaan lisää viinaa *Aamulehti*.  20.8.2011. Viitattu 20.8.2011. [vanhentunut linkki]
9. ↑  Niiranen, Jussi: Karoliinan katoaminen: Poliisi olikin heti alkuun oikeassa? *Ilta-Sanomat*.  8.9.2011.  Arkistoitu 19.11.2011. Viitattu 8.9.2011.
10. ↑  Pirhonen, Kalle: Poliisi: Tästä syystä Karoliina Kestin kadonnut kännykkä ei voi olla Likolammessa *Ilta-sanomat*.  9.9.2011.  Arkistoitu 19.11.2011. Viitattu 9.9.2011.
11. ↑  Leppänen, Stefan: Poliisi etsi tänään Karoliinan puhelinta "Voi olla, ettei löydy" *Iltalehti*.  9.9.2011.  Arkistoitu 21.10.2011. Viitattu 10.9.2011.
12. ↑  Poliisi harkitsee Karoliina Kestin etsintöjen laajentamista Tottijärvelle *Aamulehti*.  6.8.2011. Viitattu 9.10.2011. [vanhentunut linkki]
13. 1 2 3 4 5 6 7  Eklund, Ville & Palmén, Tiia: Seitsemän vuotta sitten kaikki etsivät Karoliina Kestiä – yli kuukautta myöhemmin kylmävetinen lampi paljasti salaisuutensa *Mtvuutiset.fi*.  8.9.2018. Viitattu 15.6.2022.
14. 1 2 3 4 5  Vaihe vaiheelta: Näin Karoliina Kestin katoamistapauksen tutkinta on edennyt *Aamulehti*.  5.9.2011.  [vanhentunut linkki]
15. ↑  Karoliinan kaverit selviävät poliisin huijaamisesta – tässä syy *Ilta-sanomat*.  9.8.2011.  Arkistoitu 19.11.2011. Viitattu 10.8.2011.
16. ↑  Poliisi etsii BMW autoa ja kolmea henkilöä liittyen Karoliina Kestin katoamiseen *Poliisi*.  21.8.2011. Viitattu 16.9.2011.
17. ↑  Poliisi pyytää edelleen havaintoja BMW:stä liittyen Karoliina Kestiin *Poliisi*.  23.8.2011. Viitattu 16.9.2011.
18. ↑  IL-STT: Karoliina Kestin katoamista tutkitaan tappona *Iltalehti*.  23.8.2011. Viitattu 23.8.2011. [vanhentunut linkki]
19. ↑  Karoliina Kestin tutkinnasta *Poliisi*.  2.9.2011. Viitattu 16.9.2011.
20. ↑  Julku, Mari: Karoliina Kestiä etsitään taas maastosta *Iltalehti*.  22.8.2011.  Arkistoitu 4.3.2016. Viitattu 23.8.2011.
21. ↑  Harju, Jukka: HS seurasi Kestin etsintöjä: Vanhat lehdetkin käännettiin ympäri *Helsingin Sanomat*.  23.8.2011. Viitattu 28.8.2011.
22. ↑  Julku, Mari: Karoliinaa ei enää etsitä maastosta *Iltalehti*.  24.8.2011. Viitattu 24.8.2011. [vanhentunut linkki]
23. ↑  Karoliinan katoamismysteeri: Ammattisukeltajat etsivät neljä päivää - tuloksetta *MTV3 Uutiset*.  29.8.2011. Viitattu 29.8.2011.
24. ↑  Vihjettä ei osattu tulkita: Karoliinan tennari löytyi jo kaksi viikkoa sitten *Aamulehti*.  9.9.2011.  Arkistoitu 10.9.2011. Viitattu 9.9.2011.
25. ↑  Telkku.com: Kadonneet Suomi - Kadonneet Suomi *Telkku.com*. Viitattu 10.1.2022.
26. 1 2  IL-STT: Poliisi: Likolammesta löytynyt ruumis todennäköisesti Karoliina *Iltalehti*.  8.9.2011. Viitattu 8.9.2011. [vanhentunut linkki]
27. 1 2  Poliisi: Karoliina Kestin ruumis todennäköisesti löydetty *Helsingin Sanomat*.  8.9.2011. Viitattu 8.9.2011.
28. 1 2  Tutkinnanjohtaja kertoo yksityiskohtia: Karoliina ei ollut itsetuhoinen *MTV3 uutiset*.  8.9.2011. Viitattu 8.10.2011.
29. ↑  Miksi ruumis ei löytynyt Likolammesta aiemmin? - "Muutamat kymmenet sentit voivat ratkaista" *Aamulehti*.  8.9.2011. Viitattu 8.9.2011. [vanhentunut linkki]
30. 1 2  Tutkija: Median toiminta tulee kyseenalaistaa Kestin tapauksessa *MTV3 uutiset*.  8.9.2011. Viitattu 9.9.2011.
31. ↑  Vapaaehtoiset haluavat auttaa Karoliinan etsinnöissä: Vapepan kurssille kova tunku *Aamulehti*.  21.8.2011. Viitattu 26.8.2011. [vanhentunut linkki]
32. 1 2  Harju, Jukka: Tamperelaisen teinitytön katoamisen syyt puhututtavat Facebookissa *Helsingin Sanomat*.  19.8.2011. Viitattu 26.8.2011.
33. ↑  Jokinen, Juha Veli: Poliisi: Karoliina Kestin katoamistapaus haasteellisin Tampereella vuosiin *Aamulehti*.  10.8.2011. Viitattu 7.11.2011. [vanhentunut linkki]
34. ↑  Aamulehti: Karoliina Kestistä luvattu 10 000 euron vihjepalkkio *Helsingin Sanomat*.  2.9.2011. Viitattu 2.9.2011.
35. ↑  IL, AL: Rakennusliikkeet AL:lle: Ei vihjepalkkioita, jos Karoliinan kuolema oli tapaturma *Iltalehti*.  8.9.2011. Viitattu 8.9.2011. [vanhentunut linkki]
36. ↑  Lehdet: Karoliina Kestistä lisää vihjepalkkioita *Iltalehti*.  4.9.2011. Viitattu 4.9.2011. [vanhentunut linkki]
37. ↑  Räsänen puolustaa poliisia Tampereen katoamistapauksessa  25.8.2011. Ylen uutiset. Viitattu 26.8.2011.
38. ↑  Kormilainen, Mikko: Psykologi: Tästä syystä nuorten tyttöjen katoamiset koskettavat maailmanlaajuisesti *MTV3 Uutiset*.  9.9.2011. Viitattu 11.9.2011.
39. ↑  Aro, Jessikka: Kauneus piti Karoliinan otsikoissa *Journalisti*.  16/2011.  Arkistoitu 30.9.2013. Viitattu 4.12.2011.
40. ↑  Karoliinan muistohetkessä liikututtiin kyyneliin *MTV3*.  8.9.2011. Viitattu 8.10.2011.
41. ↑  Kynttilät palavat jo Kestin löytöpaikalla *MTV3*.  8.9.2011. Viitattu 9.9.2011.
42. ↑  Karoliinan äidin viesti tyttären etsijöille: "KIITOS!" *Aamulehti*.  8.9.2011.  Arkistoitu 10.9.2011. Viitattu 10.9.2011.
43. ↑  Karoliina Kestin katoamistapaus aloittaa Kadonneet Suomi -sarjan uudet jaksot - Discovery+ ja TV5 *Findance.com*.  4.1.2022. Viitattu 13.6.2022.

Aiheesta muualla
----------------

* Karoliina Kestiin liittyvät poliisin tiedotteet